En mand er blevet bragt til sygehuset, efter at han fik et træ ned over sig på en arbejdsplads i Egense.

I første omgang lød det alvorligt, da politiet og beredskabet blev alarmeret om en sammenstyrtning torsdag morgen. Meldingen gik på, at en mand var bevidstløs, efter at være blevet ramt af et træ. Da beredskabet nåede frem, var manden dog ved bevidsthed og kunne kommunikere. - Det var heldigvis ikke så alvorligt, som vi frygtede, siger Bent Pedersen, der er indsatsleder ved Nordjyllands Beredskab. Manden var blevet ramt af trækronen, og fordi man var bekymret for hans ryg, havde man ikke flyttet på ham, før hjælpen ankom. Han er nu blevet kørt på sygehuset. Ulykken skete på en arbejdsplads, hvor man var i gang med at vælte træer med en gummiged. Manden er ikke ansat og har intet med arbejdet at gøre. Derfor ser man det ikke som en arbejdsulykke. Det fortæller vagtchefen ved Nordjyllands Politi, Michael Elkjær.